Brian Mikkelsen (KF), 2009-04-15:
Med beslutningsforslaget fra Enhedslisten opfordres regeringen til inden udgangen af 2009 at gennemføre de fornødne ændringer af lovgivningen, således at der for kalkuner fastsættes krav til belægningstæthed, lysprogrammer og strøelsens beskaffenhed.
Derudover opfordres regeringen til øjeblikkeligt at tage initiativ til at sikre overholdelsen af reglerne om transport at kalkuner.
Det gælder bl.a. kravet om, at kalkuner, der er over 20 uger gamle, skal kunne bevæge sig mellem hinanden og stå oprejst uden at berøre låget med hovedet, og kravet om skridsikker bund i de kasser, transporten foregår i.
Jeg vil med det samme slå fast, at regeringen er helt enig med forslagsstillerne i intentionerne bag forslaget.
Regeringen kan selvsagt fuldt ud tilslutte sig, at opdræt og transport af kalkuner skal ske under forsvarlige forhold.
Som følge af artiklen besvarede jeg i november sidste år en lang række spørgsmål fra Udvalget for Fødevarer, Landbrug og Fiskeri, og i den forbindelse redegjorde jeg bl.a. for de gældende regler om opdræt og transport af kalkuner.
Som det fremgår af besvarelserne, er der ikke i dag fastsat særlige regler for kalkuner om f.eks. belægningstæthed, lysprogrammer og strøelse.
Som der ligeledes blev redegjort for i besvarelserne, er dette dog ikke ensbetydende med, at der ikke findes regler for opdræt og transport af kalkuner.
Således gælder bl.a. de generelle bestemmelser i dyreværnslovens §§ 1 og 2 om forsvarlig og omsorgsfuld behandling af dyr.
Efter dyreværnslovens § 1 skal dyr behandles forsvarligt og beskyttes bedst muligt mod smerte, lidelse, angst, varige men og væsentlig ulempe.
Enhver, der holder dyr, skal ifølge lovens § 2 sørge for, at de behandles omsorgsfuldt, herunder at de huses, fodres, vandes og passes under hensyntagen til deres fysiologiske, adfærdsmæssige og sundhedsmæssige behov i overensstemmelse med anerkendte praktiske og videnskabelige erfaringer.
Derudover er kalkuner omfattet af bekendtgørelse om mindstekrav til beskyttelse af landbrugsdyr.
Bekendtgørelsen indeholder bl.a. en række mindstekrav til rum og bygninger, der skal huse dyr, og krav til fodrings- og vandingsudstyret.
Bekendtgørelsen indeholder desuden krav til personale og tilsyn.
For så vidt angår transport af dyr, er der fastsat detaljerede regler i EU’s transportforordning og den danske transportbekendtgørelse.
Der er i den forbindelse bl.a. fastsat mindstekrav til lastetætheden ved transport af fjerkræ, og som det anføres i beslutningsforslaget, fremgår det også af reglerne om transport af dyr, at gulvene i transportmidlet skal være skridsikre.
Herudover fremgår det af transportbekendtgørelsen, at fjerkræ, der er mere end 20 uger gammelt, skal kunne bevæge sig mellem hinanden og stå oprejst uden at berøre låget med ryggen og i transporter på mere end 12 timer uden at berøre låget med hovedet, og med beslutningsforslaget opfordres regeringen som nævnt til at sikre overholdelsen af denne sidstnævnte regel.
For transporter til udenlandske slagterier gælder dog nogenlunde tilsvarende regler.
Således følger det af transportforordningen, at dyr skal råde over en ståhøjde, som er passende i forhold til deres størrelse og den planlagte transport, og endvidere fremgår det af forordningen, at der skal være tilstrækkeligt med plads til, at det kan sikres, at der er god ventilation over dyrene, når de står op i deres naturlige stilling, idet dyrenes naturlige bevægelser under ingen omstændigheder må begrænses.
Som min gennemgang af de gældende regler viser, stilles der allerede i dag en række krav til opdræt og transport af kalkuner.
Jeg mener dog samtidig, det skal undersøges, om der bør fastsættes mere detaljerede regler for hold af kalkuner, herunder, som det her foreslås, regler om belægningsgrad, lysprogrammer og strøelse.
Jeg tog derfor i oktober sidste år initiativ til at få genoptaget en møderække om hold af kalkuner i arbejdsgruppen om slagtefjerkræ.
Efter at arbejdsgruppen har genoptaget sit arbejde, har den i 2009 afholdt to møder og besigtiget en kalkunfarm, og gruppen vil bl.a. drøfte spørgsmålene om belægningsgrad, lysprogrammer og strøelse.
Vi bør afvente resultatet af arbejdsgruppens overvejelser, før der fastsættes nærmere regler om hold af kalkuner.
Vi skal således efter regeringens opfattelse basere nye regler om kalkuner på et kvalificeret grundlag.
For så vidt angår spørgsmålet om transport af kalkuner, er regeringen enig med forslagsstillerne i, at de gældende regler om transport af kalkuner naturligvis skal overholdes.
Jeg kan i den forbindelse oplyse, at der på det seneste er taget flere initiativer med henblik på at styrke vejkontrollen af dyretransporter, herunder for så vidt angår transport af kalkuner.
Til brug for en af besvarelserne fra sidste efterår vedrørende kalkuner indhentede Justitsministeriet en udtalelse fra rigspolitiet vedrørende vejkontrollen.
Det blev i den forbindelse oplyst, at rigspolitiet ikke i forbindelse med landevejskontroller, som har fundet sted i samarbejde med Fødevarestyrelsens dyrevelfærdsrejsehold, har truffet transporter med kalkuner, og samtidig tilkendegav rigspolitiet, at man, i den udstrækning det er muligt, fremover vil søge at tilrettelægge den målrettede landevejskontrol således, at der i et vist omfang også kan foretages kontrol af dyretransporter i nattetimerne, hvor transport af kalkuner normalt finder sted.
Jeg kan endvidere oplyse, at det fremgår af veterinærforliget, som regeringen i august sidste år indgik med Dansk Folkeparti og Det Radikale Venstre, at kontrolindsatsen på vejområdet skal styrkes i et samarbejde mellem politiet og Fødevarestyrelsens dyrevelfærdsrejsehold.
På den baggrund er det min opfattelse, at der ikke på nuværende tidspunkt er behov for yderligere tiltag med henblik på at sikre overholdelsen af reglerne om transport af kalkuner.
Lad mig til sidst sammenfatte regeringens holdning til beslutningsforslaget.
Regeringen prioriterer dyrs velfærd meget højt, og efter regeringens opfattelse er det samtidig vigtigt, at eventuelle initiativer på området iværksættes på et forsvarligt og velunderbygget grundlag.
For så vidt angår fastsættelsen af nærmere regler om opdræt af kalkuner, bør vi derfor afvente resultatet af overvejelserne om hold af kalkuner i arbejdsgruppen om hold af slagtefjerkræ, før vi iværksætter nye initiativer, og for så vidt angår håndhævelsen af reglerne om transport af kalkuner, er der, som jeg har været inde på, allerede iværksat initiativer.